اتسودنت يا وطن شنهي شبيك , 2014
شجاك اتسودنت يا وطن شنهي شبيك بيك اليمة كلة وشعبك يعاني
الطايح منذبح والوكف هم مذبوح ما تعرف المجني علية والجاني
ومنصوبة الجوادر ما رضت تنشال شما ينشال جادر ينصب ثاني
دفانة شكثر ما كامو يلحكون حتى العدل يصرخ وين دفاني
ومراجيح المدينة ما...كو يمة اطفال واطفالك خطية العيدك تاني
اطفالك خطية العيدك متانين وطلبة هدومهم واحد من الثاني
ودور السنة وراس السنة مكطوع وما ينولد عيسى ومريم تاني
وعيدك لابس اسود يمشي وي عاشور ايد بايد واحد كاض الثاني
علكتك حرز برداني من الخوف بعدني ما خفت عتيتلي رداني
وكتبت اسمك طلاسم تطرد الشيطان ومشة الشيطان عني وصرت شيطاني
بنص خارطة كلبي انتة الك عنوان بخارطتك ادور ماكو عنواني
اذن واجب علينة نغير الاسماء اتصير انتة المواطن والوطن اني
وخل ندور وطن يا وطن اني وياك من الكة مكان الي مو تاخذ مكاني
انتة اكبر وطن واصغر سجن بالكون والمسجون انة وانتة سجاني
ينشدوني عليك شلونة وضعة وياك واكلهم مو طبيعي هواي داراني
تطرني من ادك بابك واكل للناس طار من الفرح لمن تلكاني
وبيني وبلين نفسي كلت وطن مكروة ما طلعت ثكيلة وعوجت الساني
شطبتني من سجلك واني اكل الناس نقلني من سجلة الكلبة وداني
كالولي يكرهك كلت غلطانين يكرهني بشقى وبالصدك يهواني
كالو شلع كلبك كالو باك عمرك كالو عدم اهلك كلت يعني شصار شكو بية اذا محبوبي شاقاني
ترس ذاني سمعتك كلت علي مكروة واكل لهلي الوطن محبوب سماني
ترس ذاني سمعتك كت علي جاسوس كلت بوية الوطن ناطور خلاني
ترس ذاني سمعتك كلت خائن هاذ وكلت ما كال بس تسمع غلط ذاني
وترس ذاني سمعتك كت علي موزين سمعت الزين بس والمو تعداني
انتة لو وطن ليش انا ضايع بيك افرض ضايع المفروض تلكاني
انتة لو وطن ما جدت النسوان ولا لامس ادية القاسي والداني
وانتة لو وطن جا ما كتلت حسين وتطرد زينب البيت ال سفياني
وانتة لو وطن جا ضلي بيك اخوان ليش تفرهدو واحد ورة الثاني
اخواني باوسوك وطلع حلكك حوت بيونس شبهت وابلعت خواني
شجاك اتسودنت يا وطن شنهي شبيك